text: kapellan
  
  publiceret: 2022-02-21 10:06:08+01:00
  Kapellan er en ældre betegnelse for en andenpræst. Titlen er i dag mange steder sløjfet. I dag bruges titlerne kirkebogsførende sognepræst om hovedpræsten og blot præst om andenpræsten.
  Titlen sognepræst har igennem tiden været beskyttet og kun været i anvendelse om hovedpræsten i det sogn, hvor vedkommende var ansat. Sognepræsten tog sig af kirkebogsføring (ministerialbøger).
  Til embedet kunne der være knyttet to typer af kapellaner.
  1) Residerende kapellan. Denne er sidestillet med sognepræsten. De residerende kapellaner førte ikke kirkebog, men der fandtes dog undtagelser. Den residerende kapellan var således rangerende på samme niveau som sognepræsten, medmindre denne havde en form for ledende rolle i sognet.
  2) Kaldskapellan. Kaldskapellanen er en fast hjælpepræst, og der er således ingen forskel på kaldskapellan og hjælpepræst andet end titulaturen.